
Instruálás hatásának vizsgálata a szájápolási ismeretekre és szokásokra fix fogszabályozót viselő felnőttek körében

Bevezetés: A megfelelő szájápolási szokások elsajátítása nélkülözhetetlen
az egészséges szájhigiéné kialakításához. Ez fogszabályozó készülékkel
pedig még fontosabb, hiszen több olyan felszín keletkezik a szájüregben,
ami miatt nehezebbé válik a szájápolás és később ínygyulladáshoz vagy
fogágygyulladáshoz vezethet. Sajnos az egyéni szájápolás minősége
hazánkban fogszabályozó nélkül is alacsony szinten van. Ezért
elengedhetetlen a teljeskörű tájékoztatás a szájápolási szokásokkal és
ismeretekkel kapcsolatban, mely dentálhigiénikusi kompetenciakörbe
tartozik.
Módszerek: Longitudinális vizsgálatunk írásbeli kikérdezés formájában
valósult meg egy fővárosi magánrendelőben. Saját fejlesztésű kérdőívet
alkalmaztunk két mérési időpontban, az első adtafelvételre a fogszabályozó
kezelés előtt került sor, a másodikra pedig az első aktiválás során (6 héttel
később), amely az alapvető szocidemográfiai kérdéseket követően felmérte
a szájápolási eszközismeretet és a szájhigiénés szokásokat. A
fogszabályozásra érkező 18 év feletti pácienseket két csoportra osztottuk
véletlenszerűen. A kontroll csoport szóban kapott tájékoztatást, a kísérleti
csoport pedig egy saját készítésű videó formájában.
Eredmények: Vizsgálatunkat 39 fő bevonásával végeztük. Az
eszközismeretre jótékony hatással volt mind a szóbeli (p=0,022) mind pedig
a videós (p<0,001) tájékoztatás. A második adatfelvételi időpontban a
kísérleti csoportban magasabb változási hatékonyságot mértünk (p=0,001).
Szignifikáns csoportok közötti különbség mutatkozott a szájápolási szokások
tekintetében a vizsgálat végére, a szóbeli tájékoztatás nem volt hatékony
(p=0,849), viszont a videó hatására szignifikáns pozitív változást mértünk
(p<0,001).
Megbeszélés: Eredményeink alátámasztják a szakirodalmakban megjelenő
adatokat, miszerint a videóban történő tájékoztatás nagyobb változást
eredményez az eszközismeretben és a szokásokban, mint a csak szóban
történő tájékoztatás. Az eredményekből arra következtethetünk, hogy
érdemes a tájékoztatást audio-vizuális módon a pácienseknek átadni, illetve
elérhetővé tenni a jobb szájhigiéné kialakítása érdekében.

